CELEX: 32012D0323
Language: et
Date: 2012-06-22 00:00:00
Title: 2012/323/EL: Nõukogu rakendusotsus, 22. juuni 2012 , Ühtekuuluvusfondist Ungarile ette nähtud kulukohustuste täitmise peatamise lõpetamise kohta

26.6.2012   
            
            
               ET
            
            
               Euroopa Liidu Teataja
            
            
               L 165/46
            
         NÕUKOGU RAKENDUSOTSUS,
   22. juuni 2012,
   Ühtekuuluvusfondist Ungarile ette nähtud kulukohustuste täitmise peatamise lõpetamise kohta
   (2012/323/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. juuli 2006. aasta määrust (EÜ) nr 1084/2006, millega asutatakse Ühtekuuluvusfond, (1) eriti selle artikli 4 lõiget 2,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Määruse (EÜ) nr 1084/2006 artiklis 4 on sätestatud Ühtekuuluvusfondist antava abi tingimused. Kõnealuse artikli lõike 1 kohaselt võib nõukogu otsustada täielikult või osaliselt peatada asjaomase liikmesriigi kulukohustuste täitmise fondi poolt alates peatamisotsusele järgneva aasta 1. jaanuarist, kui nõukogu on tuvastanud vastavalt Euroopa Liidu toimimise lepingu (ELi toimimise leping) artikli 126 lõikele 8, et asjaomane liikmesriik ei ole reageerinud ELi toimimise lepingu artikli 126 lõikest 7 tulenevale nõukogu soovitusele tõhusate meetmetega.
            
         
               (2)
            
            
               Kooskõlas Euroopa Ühenduse asutamislepingu (EÜ asutamisleping) artikli 104 lõikega 6 otsustas nõukogu 5. juuli 2004. aastal otsusega 2004/918/EÜ (ülemäärase eelarvepuudujäägi olemasolu kohta Ungaris) (2), et Ungaril on ülemäärane eelarvepuudujääk. 5. juulil 2004 võttis nõukogu kooskõlas EÜ asutamislepingu artikli 104 lõikega 7 vastu esimese soovituse, 8. märtsil 2005 teise soovituse ja 10. oktoobril 2006 kolmanda soovituse, mis kõik olid adresseeritud Ungarile. 7. juulil 2009 võttis nõukogu vastu neljanda sellise soovituse („nõukogu 7. juuli 2009. aasta soovitus”) eesmärgiga kõrvaldada ülemäärane eelarvepuudujääk hiljemalt 2011. aastaks.
            
         
               (3)
            
            
               24. jaanuaril 2012. aastal võttis nõukogu kooskõlas ELi toimimise lepingu artikli 126 lõikega 8 vastu otsuse 2012/139/EL (millega tehakse kindlaks, et Ungari ei ole võtnud tõhusaid meetmeid vastuseks nõukogu 7. juuli 2009. aasta soovitusele) (3), millega tehti kindlaks, et Ungari ei ole võtnud nõukogu 7. juuli 2009. aasta soovituse alusel tõhusaid meetmeid ülemäärase eelarvepuudujäägi kõrvaldamiseks soovitusega ette nähtud tähtaja jooksul.
            
         
               (4)
            
            
               13. märtsil 2012 otsustas nõukogu rakendusotsusega 2012/156/EL (millega peatatakse Ühtekuuluvusfondist Ungarile ettenähtud kulukohustuste täitmine alates 1. jaanuarist 2013) (4) peatada määruse (EÜ) nr 1084/2006 artikli 4 kohaselt osaliselt Ühtekuuluvusfondi kulukohustuste täitmine alates 1. jaanuarist 2013. Otsus peatatavate Ühtekuuluvusfondi kulukohustuste assigneeringute summa suuruse kohta võeti vastu eesmärgiga tagada, et peatamine oleks ühtaegu nii tõhus kui ka proportsionaalne, võttes arvesse üldist majandusolukorda liidus ja Ühtekuuluvusfondi suhtelist tähtsust asjaomase liikmesriigi majandusele. Nõukogu pidas määruse (EÜ) nr 1084/2006 artikli 4 lõike 1 esmakordsel kohaldamisel asjaomase liikmesriigi suhtes asjakohaseks määrata summa suuruseks 50 % Ühtekuuluvusfondist 2013. aastaks ette nähtud vahenditest, mis ei tohi ületada 0,5 % komisjoni talituste prognooside kohasest asjaomase liikmesriigi, nimelt Ungari nominaalsest SKPst. Seega otsustas nõukogu peatada Ühtekuuluvusfondist Ungarile ette nähtud kulukohustuste täitmise 495 184 000 euro ulatuses alates 1. jaanuarist 2013.
            
         
               (5)
            
            
               Samuti esitab nõukogu 13. märtsil Ungarile ELi toimimise lepingu artikli 126 lõike 7 kohase muudetud soovituse (nõukogu 13. märtsi 2012. aasta soovitus), milles määratakse ülemäärase eelarvepuudujäägi kõrvaldamise tähtajaks 2012. aasta. Ungarile soovitati järgmist saavutada 2012. aasta puudujäägieesmärk 2,5 % SKPst, milleks komisjoni talituste veebruaris avaldatud vaheprognoosi järgi tuleks võtta täiendavaid eelarvemeetmeid vähemalt ½ % ulatuses SKPst, mis tuleks saavutada struktuursete konsolideerimismeetmete edasise täpsustamise ja rakendamisega; eraldada eelarveseisundi parandamiseks võimalikud ootamatud tulud; võtta vajaduse korral täiendavaid struktuurimeetmeid, mis aitaksid tagada, et puudujääk jääks 2013. aastal oluliselt alla 3 % SKPst ning näha tulevaste eelarveseadustega ette piisav reserv. Samas rõhutas nõukogu, et eelarve kohandamisega tuleks toetada valitsemissektori võla suhte vähenemist, ning et eelarveseisundi paranemisele on vaja kaasa aidata ka kavandatavate muudatustega eelarvejuhtimisraamistiku tõhustamiseks.
            
         
               (6)
            
            
               23. aprillil 2012 esitas Ungari iga-aastase ajakohastatud lähenemisprogrammi, milles kirjeldatakse eelarvestrateegiat ülemäärase puudujäägi jätkusuutlikuks kõrvaldamiseks 2012. aasta tähtajaks. Ametlikud puudujäägieesmärgid ja kavandatavad eelarvemeetmed on kooskõlas nõukogu 13. märtsi 2012. aasta soovitusega. Programmis kinnitatakse varasemat keskpika perioodi eesmärki 1,5 % SKPst, mis Ungari kavatseb saavutada 2013. aastaks. Ajakohastatud programmiga nähakse ette valitsemissektori võla pidev vähendamine programmiperioodi jooksul, nii et see väheneks 2013. aastal 77 %ni SKPst ja jääks 2015. aastal alla 73 % SKPst. Seoses eelarvejuhtimise reformiga on ametiasutused teatanud, et esitavad vajalikud muudatused parlamendile kevadise istungjärgu jooksul.
            
         
               (7)
            
            
               Avalikkusele kättesaadava teabe alusel jõudis komisjon oma 30. mai 2012. aasta teatises järeldusele, et Ungari on võtnud piisavaid meetmeid ülemäärase eelarvepuudujäägi kõrvaldamiseks. Eelkõige eeldatakse, et eelarvepuudujääk väheneb 2012. aastal 2,5 %ni SKPst ja jääb kooskõlas nõukogu märtsis esitatud soovitusega 2013. aastal oluliselt alla kontrollväärtuse 3 % SKPst. Võttes arvesse ka kogu avalikkusele kättesaadavat teavet, mida valitsus on alates märtsi keskpaigast esitanud, prognoosivad komisjoni talitused 2013. aastal puudujäägi vähenemist 2,7 %ni SKPst. Pidades silmas ka SKP potentsiaalse kasvu läbivaatamise mõju ning prognoositavat kõrvalekallet maksude standardsest elastsusest, saab 2012. aasta eelarvemeetmeid pidada üldjoontes nõuetele vastavaks. Ootamatute tulude kasutamist ning tulevastes eelarvetes piisava reservi ettenägemist tuleb aga veel tõendada. 2012. aasta kevadprognoosi kohaselt peaks valitsemissektori võlg vähenema 2012. aastal 78,5 %ni SKPst ja 2013. aastal veel veidi. Mõningast edu on saavutatud ka eelarvejuhtimisraamistiku tõhustamisega, kuid enne parlamendi kevadise istungjärgu lõppu tuleb veel kavandada ja vastu võtta mitu olulist reformi. Sellise tausta ning võttes arvesse ka esimese kvartali eeldatust nõrgemaid majanduskasu näitajaid, jälgib komisjon jätkuvalt tähelepanelikult Ungari eelarvearengut.
            
         
               (8)
            
            
               Kokkuvõttes on Ungari võtnud vajalikud meetmed vastuseks nõukogu 13. märtsi 2012. aasta soovitusele kõrvaldada ülemäärane puudujääk nõukogu määratud tähtajaks. Seepärast tuleks rakendusotsus 2012/156/EL, millega peatatakse osaliselt Ühtekuuluvusfondist ettenähtud kulukohustuste täitmine, tunnistada kehtetuks.
            
         
               (9)
            
            
               Kui mis tahes ajal enne ülemäärase eelarvepuudujäägi olemasolu kohta tehtud otsuse kehtetuks tunnistamist kooskõlas ELi toimimise lepingu artikli 126 lõikega 12 osutuvad võetud meetmed ebapiisavaks, peaks nõukogu komisjoni soovituse põhjal võtma vastu uue artikli 126 lõike 8 kohase otsuse. Sellisel juhul võib nõukogu komisjoni ettepanekul võtta vastu otsuse Ühtekuuluvusfondi kulukohustuste täitmise peatamise kohta,
            
         ON VASTU VÕTNUD KÄESOLEVA OTSUSE:
   Artikkel 1
   Käesolevaga lõpetatakse Ühtekuuluvusfondist Ungarile ette nähtud kulukohustuste täitmise osaline peatamine rakendusotsuse 2012/156/EL alusel.
   Artikkel 2
   Käesolev otsus on adresseeritud Ungarile.
   
      Luxembourg, 22. juuni 2012
      
         
            Nõukogu nimel
         
         
            eesistuja
         
         M. VESTAGER
      
   
   
      (1)  ELT L 210, 31.7.2006, lk 79.
   
      (2)  ELT L 389, 30.12.2004, lk 27.
   
      (3)  ELT L 66, 6.3.2012, lk 6.
   
      (4)  ELT L 78, 17.3.2012, lk 19.